《赠道士》
明代·卢楠

云静玉虚敞，霞明金阙深。郁罗栖祥烟，中有长生人。

饥餐琼玉英，渴饮华池津。不笑亦不言，绰约含天真。

为问此阿谁，浑沌即与邻。元始觌幽光，鸿蒙揖清氛。

暝坐合运会，扬眉倏千春。寄言下世士，寻兹入无垠。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。